পুজোয় নিয়ন্ত্রিত হবে পণ্যবাহী যান, উদ্যোগী কলকাতা পুলিশ

কলকাতা: দুর্গাপুজোয় (Durga Puja) ভিড় সামলাতে বিশেষ পদক্ষেপ নিল কলকাতা পুলিশ (Kolkata Police)। মহালয়া (Mahalaya) অর্থাৎ ২১ সেপ্টেম্বর থেকেই শহরে ভারী পণ্যবাহী গাড়ির চলাচল নিয়ন্ত্রণে আনা হচ্ছে। সাধারণ গাড়ি নিয়ন্ত্রিত হবে তৃতীয়া থেকে।

পুলিশ সূত্রে জানা গিয়েছে, সাধারণত রাত ১০টা থেকে সকাল ৬টা পর্যন্ত পণ্যবাহী গাড়ি শহরে প্রবেশ করতে পারে। কিন্তু এ বছর মহালয়ার পর থেকে নিয়ম বদলাচ্ছে। রাত ১০টা থেকে রাত ৩টার মধ্যে শহরে প্রবেশের অনুমতি দেওয়া হবে ভারী পণ্যবাহী যানকে।

আরও পড়ুন: পুজোর আগে পদ্মার ইলিশ ঢুকছে রাজ্যে, দাম কত হতে পারে?

তবে জরুরি পরিষেবার আওতায় থাকা গাড়িগুলি—যেমন অক্সিজেন, পেট্রোপণ্য, সিলিন্ডার, ওষুধ, শাকসবজি, মাছ, দুধ, সিএনজি ইত্যাদি—এই নিষেধাজ্ঞা থেকে অব্যাহতি পাবে।

প্রতিমা নিরঞ্জনের জন্য বিশেষ ব্যবস্থা রাখা হয়েছে। দশমী থেকে চতুর্দশীর ভোর পর্যন্তও পণ্যবাহী গাড়ির চলাচল নিয়ন্ত্রণে থাকবে। পাশাপাশি, ভিড় সামলাতে পুজোর দিনগুলিতে কলকাতার একাধিক রাস্তায় নির্দিষ্ট সময়ের জন্য যান চলাচল নিষিদ্ধ এবং কিছু রাস্তাকে একমুখী করা হবে।

কলকাতা পুলিশের দাবি, এই পদক্ষেপের ফলে যানজট অনেকটাই কমবে এবং সাধারণ মানুষ নির্বিঘ্নে দুর্গাপুজোর আনন্দ উপভোগ করতে পারবেন।